,РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

12 Број: 06-2/249-12

2. новембар 2012. године

Б е о г р а д

ЗАПИСНИК

16. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ

И КОНТРОЛУ ТРОШЕЊА ЈАВНИХ СРЕДСТАВА

ОДРЖАНЕ 1. НОВЕМБРА 2012. ГОДИНЕ

Седница је почела у 10,10 часова.

Седницом је председавала Весна Ковач, председник Одбора.

Седници су присуствовали Радојко Обрадовић, заменик председника Одбора и чланови Одбора: Зоран Антић, Верољуб Арсић, Зоран Касаловић, Жика Гојковић, мр Божидар Ђелић, др Милорад Мијатовић, Војислав Вујић, Ђорђе Стојшић, Золтан Пек, Драган Томић и Момо Чолаковић, и заменици чланови Одбора: Мирјана Марјановић и Зоран Пралица.

Седници нису присуствовали чланови Одбора: Бојан Ђурић и др Мирко Цветковић.

Седници су присуствовали народни посланици Срђан Миковић и др Владимир Маринковић, заменик члана Одбора.

Седници је присуствовала др Јоргованка Табаковић, гувернер Народне банке Србије.

На предлог председника, Одбор је већином гласова (10 за) усвојио следећи

Д н е в н и р е д

* Усвајање записника 12, 13, 14. и 15. седнице Одбора за финансије,

републички буџет и контролу трошења јавних средстава;

1. Разматрање Предлога закона о изменама и допунама Закона о Народној банци Србије (број 011-3480/12 од 30.октобра 2012. године), у начелу.

Пре преласка на тачку утврђеног дневног реда, Одбор је већином гласова (девет за) усвојио записнике 12, 13, 14. и 15.седнице Одбора.

**Прва тачка дневног реда** – Разматрање Предлога закона о изменама и допунама Закона о Народној банци Србије, у начелу.

У дискусији су учествовали: Божидар Ђелић, Радојко Обрадовић, Драган Томић, Момо Чолаковић, Милорад Мијатовић и Јоргованка Табаковић.

У уводном излагању, Јоргованка Табаковић се извинила члановима Одбора што је због измене Закона прекинута текућа седница Народне скупштине. Истакла је, да је проблем у великој мери настао због непрецизног превода термина који се користе у Закону о Народној банци Србије. Гувернер је нагласила да се овим изменама и допунама Закона уводи степеновање мандата функционера у Савету гувернера Народне банке Србије и вицегувернера, а регулише се и правни статус функционера који се разрешавају дужности одлуком Народне скупштине.

Божидар Ђелић је констатовао да је начин доношења овог закона поражавајући и да се најновијим изменама Закона враћамо на решења која су пре три месеца укинута. Према његовим сазнањима, Србија је једина земља у свету која два пута у истој години мења закон о Централној банци, што показује висок степен неозбиљности код изгласавања оваквих законских решења и шаље лошу поруку потенцијалним страним и домаћим партнерима и инвеститорима. Он је тражио од гувернера да Народној скупштини достави преписку коју је Народна банка Србије имала са представницима Европске Комисије и ММФ-ом, јер та преписка не би требала да буду никаква тајна, а посланици би добили увид у стварне примедбе ових институција на рад Народне банке Србије. По њему, оно што је недопустиво је, да је Јоргованка Табаковић једини гувернер Централне банке у свету, која је истовремено и заменик председника владајуће странке, што довољно и недвосмислено говори о политизацији Народне банке Србије од стране владајуће већине.

Јоргованка Табаковић је одговорила да је уместо преписки која се тражи, боље погледати Курсну листу и на тај начин сагледати резултате новог руководства Народне банке Србије и упореди га са резултатима претходног руководства.

Радојко Обрадовић се захвалио Јоргованки Табаковић што је као представник предлагача дошла у Одбор Народне скупштине чији је члан била донедавно, да образложи Предлог закона о изменама и допунама Закона о Народној банци Србије. Он је коментарисао предложене измене члана 10. Предлога закона, који се тичу правне заштите разрешених функционера Народне банке Србије.

Драган Томић је истакао да је непримерено говорити о Јоргованки Табаковић да је неко ко има двојну функцију, да је веома кратако време које је провела на челу Централне банке, али да јавност најбоље види да је она као гувернер апсолутно посвећена раду у Народној банци Србије.

Момо Чолаковић је истакао да ће његова посланичка група подржати Предлог закона о изменама и допунама Закона о Народној банци Србије, пре свега, јер Закон штити права корисника услуга финансијског лизинга и добровоњних пензионих фондова. Такође, он је нагласио да је посебно добро законско решење којим се Завод за израду новчаница ставља под управу и контролу Народне банке Србије и сматра да ове измене у Закону, у целини иду у правцу европских интеграција.

Милорад Мијатовић се критички осврнуо на чињеницу да је Закон о Народној банци Србије два пута мењан у кратком року, али је рекао да је овај Предлог закона прихватљив и да ће га њихова посланичка група подржати.

Након дискусије, Одбор је већином гласова (девет за, два против) одлучио да прихвати Предлог закона о изменама и допунама Закона о Народној банци Србије, у начелу.

За известиоца Одбора на седници Народне скупштине одређена је Весна Ковач, председник Одбора.

Седница је завршена у 10,45 часова.

Тонски снимак 16. седнице Одбора за финансије, републички буџет и контролу трошења јавних средстава је саставни део овог записника.

за СЕКРЕТАР ОДБОРА ПРЕДСЕДНИК ОДБОРА

Драгица Крстић-Пурешевић Весна Ковач